ରାୟପୁରଃ ରାହୁଲର ଉଦ୍ଧାର ଅଭିଯାନରେ ସାମିଲ ଥିବା ଜାଜଗିର-ଚାମ୍ପା ଜିଲ୍ଲାର ଏସପି ବିଜୟ ଅଗ୍ରୱାଲଙ୍କ ସ୍ୱାସ୍ଥ୍ୟବସ୍ଥା ବିଗିଡିଛି । ଏସପିଙ୍କୁ ହସ୍ପିଟାଲରେ ଭର୍ତ୍ତି କରାଯାଇଛି । ଡାକ୍ତର ତାଙ୍କ ସ୍ୱାସ୍ଥ୍ୟବସ୍ଥା ଯାଞ୍ଚ କରିଛନ୍ତି । ଡାକ୍ତରଙ୍କ କହିବା କଥା ଅତ୍ୟଧିକ ଥକାପଣ ଏବଂ ନିଦ ପୂରା ହୋଇ ନଥିବାରୁ ସ୍ୱାସ୍ଥ୍ୟ ଖରାପ ହୋଇଛି । ଚିକିତ୍ସା ପରେ ଏସପି ବିଜୟ ଅଗ୍ରୱାଲଙ୍କ ସ୍ୱାସ୍ଥ୍ୟରେ ସୁଧାର ଆସିଛି । ଏହାପରେ ପୁଣି ଥରେ ସେ ଉଦ୍ଧାର ଅଭିଯାନରେ ସାମିଲ ହୋଇଛନ୍ତି । ଏସପି ଗତ ଚାରି ଦିନରୁ ପିହରୀଦ ଗାଁରେ ପୋଲିସକର୍ମୀଙ୍କ ସହ ଉପସ୍ଥିତ ରହିଛନ୍ତି । ଛତିଶଗଡ ଇତିହାସରେ ଏହା ସବୁଠୁ ବଡ଼ ରେସକ୍ୟୁ ଅପରେସନ, ଯାହାର ନେତୃତ୍ୱ ନିଜେ ଏସପି ଏବଂ କଲେକ୍ଟର ନେଉଛନ୍ତି।
ଉଲ୍ଲେଖଯୋଗ୍ୟ ଯେ, ୧୧ ବର୍ଷର ରାହୁଲ ୮୦ ଫୁଟ ଗଭୀର ଗାତରେ ଫସି ରହିଛି । ନାବାଳକକୁ ଉଦ୍ଧାର କରିବା ପାଇଁ ସେନା, ଏନଡିଆରଏଫ ଏବଂ ଏସଡିଆରଏଫ ଟିମ ନିୟୋଜିତ ହୋଇଛନ୍ତି । ଗତ ୪ ଦିନରୁ ଜିଲ୍ଲାପାଳ ଏବଂ ଏସପି ମଧ୍ୟ ଉପସ୍ଥିତ ରହିଛନ୍ତି । ଶୁକ୍ରବାରଠୁ ନିଜେ ଜିଲ୍ଲାପାଳ ଜିତେନ୍ଦ୍ର ଶୁକ୍ଲା ଏବଂ ଏସପି ବିଜୟ ଅଗ୍ରୱାଲ ଗାଁରେ ଉପସ୍ଥିତ ଅଛନ୍ତି । ଅପରେସନକୁ ୧୦୦ ଘଣ୍ଟା ବିତିସାରିଛି।
ସୋମବାର ସଂଧ୍ୟାରୁ ଏସପି ଅଗ୍ରୱାଲଙ୍କୁ ଜ୍ୱର ଆସିବା ଆରମ୍ଭ ହୋଇଥିଲା । ମଙ୍ଗଳବାର ସକାଳେ ତାଙ୍କ ଦେହ ଅଧିକ ଖରାପ ହୋଇଥିଲା । ପରେ ତାଙ୍କୁ ହସ୍ପିଟାଲ ନିଆଯାଇଥିଲା। ସେଠାରେ ତାଙ୍କୁ ଡ୍ରିପ ଦିଆଯାଇଥିଲା, ଏହାପରେ ସ୍ୱାସ୍ଥ୍ୟରେ ସୁଧାର ଆସିଥିଲା। ପରେ ସେ ହସ୍ପିଟାଲରୁ ଘଟଣା ସ୍ଥଳରୁ ଫେରି ଉଦ୍ଧାର କାର୍ଯ୍ୟରେ ସାମିଲ ହୋଇଛନ୍ତି ।
